РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/2-16

18. јануар 2016. године

Б е о г р а д

З А П И С Н И К

45. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 15. ЈАНУАРА 2016. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Жарко Богатиновић, Милија Милетић, Ђорђе Стојшић, Марјана Мараш, Јован Марковић, Велимир Станојевић, Душан Петровић, Арпад Фремонд, Сабина Даздаревић као и Владан Милошевић, Дејан Нектаријевић и Мирољуб Станковић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић и Горан Ћирић.

Седници је присуствовао и народни посланик: Мирослав Маринковић.

Поред чланова Одбора седници је присуствовао и народни посланик: Душан Јанковић.

Поред чланова Одбора седници су присуствовали представници Министарства пољопривреде и заштите животне средине Небојша Милосављевић, директор Управе за заштиту биља, Ненад Милојевић, шеф одсека фитосанитарне инспекције, Миодраг Петровић, директор Управе за ветерину, Будимир Плавшић и Синиша Котур, сарадници директора Управе за ветерину, представници Владе Републике Србије Драган Гламочић, саветник председника Владе, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Недић Славица и Ненад Манић, Банатски паори као и представници средстава јавног информисања.

Већином гласова усвојен је следећи

Д н е в н и р е д

1. Разматрање проблема везано за забрану извоза у земље Царинског савеза Русија, Белорусија и Казахстан;
2. Разматрање проблема везано за примену Закона о безбедности хране и мониторинга;
3. Разматрање проблема у вези вакцинације плавог језика;
4. Р а з н о.

Пре преласка на разматрање прве тачке дневног реда усвојени су записници 40, 41. и 42. седнице Одбора, које су одржане 11. децембра и 10. децембра 2015. године, у тексту у коме су и предложени.

Прва тачка дневног реда **– Разматрање проблема везано за забрану извоза у земље Царинског савеза Русија, Белорусија и Казахстан**

У уводним напоменама, Миодраг Петровић је упознао Одбор са резултатима договора са Руском Федерацијом и одобрењу извоза производа из Србије у земље Царинског савеза Русија, Белорусија и Казахстан. По његовим речима, 48 објеката за производњу хране животињског порекла поседује дозволу за извоз роба и производа, док су два објекта у поступку одобрења. Посета делегације из Руске Федерације била је контролног и надзорног карактера и дала је резултате, а уважене су и гаранције наше стране. Том приликом делегација је посетила два објекта, предузећа Матијевић и Имлек, чиме се руска страна уверила да систем функционише и да су недостаци отклоњени. Потврђене су гаранције за извоз комадног меса, чврстог масног ткива, а отворено је и питање транспорта роба водним путем, тј. Дунавом, из Србије ка руском тржишту, како би се смањио број дана и трошак транспорта. Такође, усаглашен је рад лабораторија, како би се превазишли проблеми добијања различитих резултата приликом анализа које спроводе обе стране.

Ненад Будимовић, испред ПКС је изнео податке за првих 11. месеци 2015. године о извозу и увозу свињског меса, сирева, јабука, шећера.

У дискусији су учествовали народни посланици: Маријан Ристичевић, Милија Милетић, Миодраг Николић, Милан Ковачевић, Душан Петровић и Мирослав Маринковић.

Друга тачка дневног реда - **Разматрање проблема везано за примену Закона о безбедности хране и мониторинга**

У уводним напоменама, председник Одбора Маријан Ристичевић је изразио незадовољство недостављањем релевантних докумената Одбору у вези са безбедношћу хране, а које је Одбор више пута тражио, посебно документацију која се односи на мониторинг на безбедност хране, у складу са одредбама члана 69. Закона о безбедности хране.

Небојша Милосављевић је истакао да Одбор за пољопривреду, шумарство и водопривреду није без разлога већ више пута разматрао ово питање. Он је најавио доношење измена постојећег Закона о безбедности хране, а Управе за ветерину и за заштиту биља покренуће иницијативу ка Министарствима пољопривреде и здравља за доношење подзаконских аката који произилазе из постојећег Закона о безбедности хране из 2009. године, односно, доношење планова за мониторинг хране за 2016. годину. Такође, директор Управе за заштиту биља је истакао да Управа већ три године ради контролу микотоксина у кукурузу, као и мониторинг пестицида у храни и у храни за животиње. Истовремено, Управа ради и контролу вируса у малини, односно, скрининг везан за потешкоће које имамо за извоз малине.

У дискусији су учествовали народни посланици: Маријан Ристичевић, Милан Ковачевић, Владан Милошевић, Ђорђе Стојшић, Мирослав Маринковић и Душан Јанковић.

Трећа тачка дневног реда - **Разматрање проблема у вези вакцинације плавог језика**

Будимир Плавшић, из Управе за ветерину известио је Одбор о вакцинацији против болести плавог језика на територији Србије. По његовим речима, епидемија је избила у Србији 2014. године, када је било 644 жаришта болести. Болест захвата говеда, козе и овце, преносе је инсекти, односно комарци, и не преноси се са животиње на животињу. То је до сада била болест типична за афрички континет, а пре пар година се први пут појавила у Европи. Тада је ЕУ донела нова правила заштите, а Србија је још 2009. године своје правилнике ускладила са европским стандардима. У 2015. години Министарство је анализирало ситуацију и према препорукама Европске комисије, ушло у набавку вакцине, која даје ефекте код оног серотипа који изазива болест. Зато је Управа за ветерину предложила да се набавка вакцина изврши из средстава буџета, спроведен је поступак јавне набавке и увоз два милиона доза. Пошто то није био довољан број вакцина, вакцинисало се само тамо где је болест била присутна. Вакцинација је спроведена у новембру 2015. године, а животиње су имунитет стекле у јануару ове године, и биће заштићене до августа (код говеда), односно до краја године (код оваца и коза). Подручја која су обухваћена вакцинацијом су југ, исток и североисток Србије. Ове године Управа за ветерину ће имати став да је потребно вакцинисати читаву популацију животиња на територији земље, што ће бити предложено надлежном министарству и Влади.

У дискусији су учествовали народни посланици: Маријан Ристичевић, Милија Милетић, Жарко Богатиновић, Миодраг Николић и Мирослав Маринковић.

Након расправе о тачкама дневног реда, Одбор је на основу члана 56. Пословника Народне скупштине, донео следећи:

З А К Љ У Ч А К

I

Одбор подржава реформу Управе за ветерину, напоре, напредак и помаке у вези са појачаном контролом и повратак одређених субјеката извозу на тржиште Русије, Белорусије и Казахстана. Одбор препоручује да се реформе наставе, а да се за досадашње пропусте испита одговорност не само у Управи за ветерину већ и надлежних помоћника министра и државних секретара у вези економске штете која је настала суспензијом извоза, евентуално несавесним радом и опструкцијом.

II

Одбор препоручује надлежнима у Министарству пољопривреде и заштите животне средине и Министарству здравља да што пре донесу планска документа из Закона о безбедности хране који недостају годинама. Одбор предлаже испитивање одговорности, укључујући и кривичне, оних који су чинили пропусте у вези безбедности хране и других разних неправилности у овој области. Одбор даје подршку свима у циљу отклањања свих неправилности из области безбедности хране и изражава спремност да у сарадњи са представницима Владе и министарстава одржи посебну седницу на ову тему.

III

Одбор препоручује да се по питању вакцинације плавог језика испитају околности, те да ли је законита селективна вакцинација и непотпуна ван оптималних рокова, те да се изврши унутрашња и друга ревизија од надлежних органа.

Четвта тачка дневног реда – **Разно**

Под тачком - Разно није било пријављених за расправу.

Пошто других питања и предлога није било, седница је закључена у 15,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић